**РЕПУБЛИКА СРПСКА**

**ВЛАДА**

**Е**

**ПРИЈЕДЛОГ**

**ЗАКОН**

**О СОЦИЈАЛНОЈ КАРТИ**

**Бања Лука, јун 2025. године**

**Приједлог**

**ЗАКОН**

**О СОЦИЈАЛНОЈ КАРТИ**

Члан 1.

Овим законом уређује се успостављање и вођење јединствене базе Социјална карта (у даљем тексту: Социјална карта), односно садржај, начин приступања, обрада и чување података у оквиру Социјалне карте и друга питања од значаја за њено успостављање и вођење.

Члан 2.

Циљ успостављања Социјалне карте је јединствена и централизована обрада података, у електронском облику, о социјално-економском статусу појединца и са њим повезаних лица, а која омогућава корисницима података да обављају послове обраде података ради утврђивања чињеница неопходних за остваривање права и услуга из области социјалне заштите ради:

1. ефикаснијег остваривања права и услуга социјалне заштите,
2. праведније расподjеле јавних средстава,
3. унапређењa ефикасности и проактивности рада надлежних органа,
4. обезбјеђивања подршкe у дефинисању и обликовању социјалне заштите и праћењa укупних ефеката мјера социјалне заштите,
5. обезбјеђивања подршкe у дефинисању и обликовању социјалне политике и праћењa укупних ефеката мјера социјалне политике,
6. обезбјеђивања ажурираних података о корисницима за случај ванредне ситуације,
7. идентификовање нових корисника права и услуга социјалне заштите.

Члан 3.

Сврха обраде података у оквиру Социјалне карте je:

1) економичније и ефикасније утврђивање социјално-економског статуса појединца и са њим повезаних лица ради одлучивања о праву и услузи у области социјалне заштите,

2) аутоматизација прибављања података потребних за одлучивање о правима из социјалне заштите, као и ауторизација приступа подацима у Социјалној карти,

3) креирање социјалних политика на основу података о појединцу и са њим повезаних лица,

4) превенција сиромаштва и отклањање посљедица социјалне искључености,

5) обављање статистичких и других истраживања, анализа података и израда извјештаја потребних за обављање послова надлежних органа.

Члан 4.

Поједини изрази употријебљени у овом закону за означавање мушког или женског рода подразумијевају оба пола.

Члан 5.

Социјална карта је јединствена база података која садржи податке о социјално-економском статусу појединца и са њим повезаних лица, податке о врсти права и услуга из социјалне заштите које лице користи или је користило, као и податке о службеним лицима која су користила податке из Социјалне карте.

Члан 6.

(1) Министарство здравља и социјалне заштите (у даљем тексту: Министарство) надлежно је да успоставља, води, одржава и располаже Социјалном картом.

(2) Послове техничке подршке Министарству у успостављању и одржавању Социјалне карте, односно послове који се односе на чување, обезбјеђивање и спровођење мјера заштите и безбједности података у оквиру Социјалне карте, обавља орган надлежан за информационе-комуникационе технологије.

Члан 7.

(1) Социјална карта успоставља се на основу података који се преузимају из електронских евиденција, из области социјалне, дјечје и борачко-инвалидске заштите, заштите цивилних жртава рата и жртава ратне тортуре, области социјалног становања и заштите породице, које у складу са законом воде: Министарство, министарство надлежно за борачко-инвалидску заштиту, министарство надлежно за породицу, фонд надлежан за дјечју заштиту, надлежни орган за расељена лица, избјеглице и повратнике по основу споразума о реадмисији.

(2) Електронске евиденције су електронски подаци из евиденција, база података и регистара надлежних органа.

(3) Приликом успостављања Социјалне карте органи из става 1. овог члана врше ажурирање и верификацију података.

(4) Након успостављања, Социјална карта се ажурира преузимањем података из електронских евиденција органа из става 1. овог члана и евиденција прописаних у члану 19. овог закона.

(5) Социјална карта користи важеће шифарнике и класификације.

(6) Министар здравља и социјалне заштите (у даљем тексту: министар) доноси правилник којим се прописују технички услови за успостављање и вођење Социјалне карте.

Члан 8.

1. У Социјалној карти воде се и обрађују подаци о појединцу и са њим повезаним лицима, на начин којим се обезбјеђује заштита људских права и основних слобода, а нарочито право на приватност и заштиту личних података, који су неопходни за утврђивање социјално-економског статуса, односно за остваривање права и услуга из социјалне заштите у складу са законом, као и подаци о оствареним правима и услугама из социјалне заштите које лице користи или је користило, подаци о правима и услугама које су у поступку остваривања и подаци о одбаченим и одбијеним захтjевима (неостварена права).
2. Испис података из става 1. овог члана користи се као доказ у поступцима одлучивања надлежних органа.

(3) Министарство се стара о безбједности података, те предузима све техничке и организационе мјере које су неопходне за заштиту података.

(4) У Социјалној карти могу се обрађивати и подаци о лицима из социјално угрожених и рањивих група, као што су: дјеца и млади, лица преко 65 година, лица са инвалидитетом, лица са сметњама у менталном здрављу, самохрани родитељи, незапослена лица и друге категорије социјално угрожених којима Влада Републике Српске (у даљем тексту: Влада) и јединице локалне самоуправе могу обезбиједити помоћ у складу са својим актима.

Члан 9.

(1) Појединац је корисник права и услуга из социјалне заштите, као и лице у поступку остваривања права.

(2) Повезана лица су лица која са појединцем везује: ближе или даље сродство, брачни односно ванбрачни однос, имовински и други однос који може бити од утицаја на остваривање одређеног права, а повезаним лицима сматрају се:

1. брачни супружник и ванбрачни партнер,
2. брачни супружник из брака који је престао, као и ванбрачни партнер из ванбрачне заједнице која је престала,
3. дjеца и сродници у правој линији без обзира на степен сродства,
4. сродници у побочној линији до другог степена сродства,
5. пасторчад, очух и маћеха,
6. старатељи и хранитељи под условом да живе у заједничком домаћинству,
7. и друго повезано лице које са појединцем везује однос који може бити од утицаја на остваривање одређеног права.

Члан 10.

Социјално-економски статус појединца и са њим повезаних лица обухвата податке о њиховом материјалном, породичном, васпитно-образовном, психофизичком, раднoправном, здравственом и другом статусу који је од утицаја на остваривање права и услуга из социјалне заштите.

Члан 11.

1. Подаци из члана 8. став 1. овог закона обухватају опште и посебне податке о појединцу, као и заједничке и појединачне податке о повезаним лицима.
2. Јединствена идентификациона ознака појединца је ЈМБ, МБС, односно ИД, а лице са ознаком „непознато” има генерисан јединствени привремени број до утврђивања идентитета лица.
3. Права из социјалне заштите подразумијевају права утврђена прописима из области социјалне, дјечје, борачко-инвалидске заштите, заштите цивилних жртава рата и жртава ратне тортуре и прописима којима је уређена област социјалног становања и заштите породице.
4. Корисник права и услуга из социјалне заштите је лице које користи или је користило право у складу са прописима из става 3. овог члана.

Члан 12.

(1) Општи подаци о појединцу, зависно од врсте права, јесу:

1) лично име,

2) јединствени матични број (ЈМБ), матични број за странца са одобреним сталним боравком (МБС), идентификациони број за странца са одобреним привременим боравком (ИД) или генерисан јединствени привремени број за лица чији је идентитет непознат,

3) пол,

4) датум, мјесто, општина/град рођења, мјесто и држава ако је лице рођено у иностранству,

5) лична имена родитеља,

6) податак о националној припадности,

7) категорија лица: држављанин, лице без држављанства, странац, странац са одобреним сталним боравком, странац са одобреним привременим боравком, тражилац азила – азилант, избjеглица, расељено лице, непознато лице,

8) држављанство,

9) подаци о пребивалишту/боравишту и историја промјена: град, општина, насељено мјесто, улица, кућни број, спрат и број стана,

10) подаци о образовању: ниво и врста квалификације,

11) занимање,

12) пословна способност: одузета пословна способност, продужено родитељско право, пословно способан,

13) подаци о регистрацији и плаћању доприноса,

14) подаци о здравственом осигурању,

15) брачни статус: неожењен/неудата, у браку/разведен-а, удовац/удовица, ванбрачна заједница,

16) датум, мјесто, општина/град закључења брака, и држава ако је брак закључен у иностранству,

17) лично име и ЈМБ брачног супружника, односно ванбрачног партнера,

18) категорија породице (потпуна/непотпуна, вишегенерацијска),

19) подаци о броју чланова заједничког домаћинства који чине породицу,

20) подаци о покретној имовини,

21) подаци о непокретној имовини:

1. имовински статус: посједује / не посједује непокретност,

2. подаци о имаоцу права на непокретностима из евиденција о непокретностима: подаци о имаоцу права: име, име родитеља и презиме и ЈМБ,

3. подаци о непокретности: назив јединице локалне самоуправе, назив катастарске општине, адреса непокретности, број катастарске парцеле, начин коришћења земљишта (култура и класа), површина парцеле, број објекта, површина објекта, начин коришћења објекта, основ изградње објекта, број посебног дијела објекта, површина посебног дијела објекта, начин коришћења посебног дијела објекта, терети и ограничења и други подаци,

4. вриједност непокретности: процијењена вриједност непокретности, основица за плаћање пореза на непокретну имовину и датум процјене,

22) подаци о приходима из било којег извора: подаци о приходима на које се плаћају порези и доприноси, подаци о исплаћеним пензијама и новчаним накнадама према прописима о пензијском и инвалидском осигурању, подаци о исплатама новчане накнаде према прописима о запошљавању, подаци о исплатама привремених и посебних накнада успостављених у складу са посебним мјерама и актима Владе и јединица локалне самоуправе, и други приходи,

23) подаци о статусу повратника по основу споразума о реадмисији: датум и земља повратка.

24) животни статус: у животу / преминуо: датум, мјесто, општина/град смрти, мјесто и држава смрти ако је смрт наступила у иностранству,

25) контакт подаци: број телефона / адреса електронске поште.

(2) По истеку 10 година од дана престанка права преиспитује се потреба чувања личних података из става 1. овог члана.

Члан 13.

(1) Посебни подаци о појединцу, зависно од врсте права, јесу:

1) подаци о оствареним правима из социјалне заштите:

1. орган који одлучује о праву, класификациона ознака органа,

2. врста права, класификациона ознака права,

3. број и датум рјешења/другог акта,

4. одобрени износ,

5. период важења права: почетак и престанак важења права,

2) подаци о поднесеним захтјевима, односно покренутим поступцима:

1. област (социјална, дјечја и борачко-инвалидска заштита, заштита цивилних жртава рата и жртава ратне тортуре, социјално становање и заштита породице),

2. врста права (материјално давање или услуга),

3. назив права,

4. начин поступања (по захтјеву странке, по службеној дужности),

5. датум подношења захтјева, односно покретања поступка,

6. број захтјева,

7. подаци о службеном лицу које је унијело податке,

3) подаци о исплатама:

1. датум исплате,

2. износ исплате за одређени период,

3. број лица којима се врши исплата,

4. буџет из којег се врши исплата,

5. класификациона ознака врсте готовинске накнаде,

4) подаци о одбијеним/одбаченим захтјевима:

1. врста права, класификациона ознака права,

2. датум подношења захтјева/покретања поступка по службеној дужности,

3. број и датум управног акта,

4. разлог одбијања/одбацивања/обустављања,

5) подаци о другим новчаним давањима, правима, субвенцијама и другим облицима материјалне подршке, који се финансирају из буџета јединица локалне самоуправе и буџета Републике Српске, а то подразумијева:

1. врсту давања, класификациону ознаку,

2. број и датум рјешења/другог акта,

3. број лица којима се врши исплата/давање,

4. износ давања/вриједност давања,

5. период у коме се врши давање: почетак и престанак,

6. датум исплате/давања,

7. буџет из којег се врши исплата, исплатилац: назив органа и ниво власти,

6) подаци о посебним статусима:

1. здравствени статус: хронична и ријетка обољења,

2. подаци о инвалидитету према сваком појединачном пропису којим се регулише остваривање права из социјалне заштите,

3. способност за рад према прописима пензијског и инвалидског осигурања и социјалне заштите,

4. статус школовања: ниво, редовно/ванредно и редовност похађања,

5. подаци о старатељству: да ли је лице старатељ или је под старатељством,

6. подаци о хранитељству: да ли је лице хранитељ или је збринуто у хранитељску породицу,

7. статус самохрани родитељ,

8. категорија корисника права према сваком појединачном пропису којим се регулише остваривање права из социјалне заштите.

(2) Посебни подаци повезују се са општим подацима преко ЈМБ-а, односно МБС-а.

(3) По истеку десет година од дана престанка права преиспитује се потреба чувања личних података из става 1. овог члана.

Члан 14.

(1) Заједнички подаци повезаних лица са појединцем, зависно од права, јесу подаци који означавају везу између појединца и повезаног лица:

1) број чланова породице,

2) пребивалиште: општина, мјесто, улица и кућни број, спрат и број стана,

3) број чланова домаћинства,

4) број радно способних/неспособних чланова домаћинства,

5) укупни приходи породице/домаћинства,

6) подаци о насиљу у породици: подаци о извршиоцу насиља у породици и подаци о мјерама органа старатељства у складу са законом којим се уређује породично-правни односи и мјерама заштите у складу са законом којим се уређује заштита од насиља у породици, из евиденција органа старатељства и дугих субјеката заштите,

7) подаци о издржавању и подаци о покренутом поступку извршења у случају неисплаћивања,

8) подаци о оствареном праву: број и датум доношења рјешења.

(2) Појединачни подаци повезаних лица са појединцем, зависно од права, јесу подаци који се односе на свако повезано лице:

* 1. ЈМБ/МБС,
  2. лично име,
  3. сродство,
  4. способност за рад у складу са прописима о пензијском и инвалидском осигурању и социјалној заштити,
  5. подаци о приходу који остварује,
  6. подаци о покретним и непокретним стварима које посједује,
  7. подаци о праву из области социјалне заштите у коме је то лице носилац права,
  8. подаци о праву из области социјалне заштите у коме је то лице учесник права,
  9. подаци о другим новчаним давањима, правима, субвенцијама и другим облицима материјалне подршке, који се финансирају из буџета јединица локалне самоуправе и буџета Републике Српске,
  10. подаци о инвалидитету према сваком појединачном пропису којим се регулише остваривање права из социјалне заштите,
  11. подаци о хранитељству: да ли је лице хранитељ или је збринуто у хранитељску породицу,
  12. подаци о регистрацији и плаћању доприноса,
  13. подаци о здравственом осигурању,
  14. подаци о покретној имовини,
  15. подаци о непокретној имовини:

1. имовински статус: посједује / не посједује непокретност,

2. подаци о имаоцу права на непокретностима из евиденција о непокретностима: подаци о имаоцу права: име, име родитеља и презиме и ЈМБ,

3. подаци о непокретности: назив јединице локалне самоуправе, назив катастарске општине, адреса непокретности, број катастарске парцеле, начин коришћења земљишта (култура и класа), површина парцеле, број објекта, површина објекта, начин коришћења објекта, основ изградње објекта, број посебног дијела објекта, површина посебног дијела објекта, начин коришћења посебног дијела објекта, терети и ограничења и други подаци,

4. вриједност непокретности: процијењена вриједност непокретности, основица за плаћање пореза на непокретну имовину и датум процјене,

* 1. подаци о приходима из било којег извора,
  2. датум смрти.

1. По истеку десет година од дана престанка права преиспитује се потреба чувања личних података из ст. 1. и 2. овог члана.

Члан 15.

(1) У оквиру Социјалне карте воде се и метаподаци, а то подразумијева:

1) датум и вријеме приступа подацима,

2) податке о идентитету службеног лица које је приступило подацима, и то:

1. ЈМБ,

2. лично име,

3. назив радног мјеста службеног лица,

4. контакт подаци: адреса електронске поште и/или број службеног телефона,

5. назив корисникa података,

3) разлог и податке којима се приступа.

(2) Подаци из става 1. тачка 2) подт. 1, 2, 3. и 5. овог члана чувају се десет година.

(3) Kорисници података су органи надлежни за одлучивање о правима из социјалне заштите и други органи у складу са законом.

Члан 16.

(1) Податке који се обрађују у Социјалној карти користе службена лица корисника података.

(2) Физичко лице има право да код органа надлежног за одлучивање о одређеном праву или преко портала електронске управе изврши увид у своје податке у Социјалној карти.

Члан 17.

Министар именује администратора органа који управља налозима администратора органа корисника података, док корисник података именује администратора органа који управља налозима овлашћених службених лица која у оквиру својих надлежности обрађују податке.

Члан 18.

1. Корисници података, у складу са својим надлежностима, приступају и користе Социјалну карту ауторизацијом приступа Социјалној карти или коришћењем података из Социјалне карте преко софтверског рјешења корисника података на Сервисној магистрали органа или преко Система за размјену података.

(2) Органи из члана 7. става 1. овог закона податке из Социјалне карте користе и за редовно ажурирање електронских евиденција које воде у складу са законом, као и ради обраде, анализе података и израде извјештаја потребних за обављање послова из своје надлежности.

Члан 19.

(1) У сврху вођења Социјалне карте, односно ажурирања података из члана 7. став 1. овог закона, Социјална карта се, поред повезивања са софтверским рјешењима којима управља Министарство и други органи из члана 7. став 1. овог закона, повезује ради преузимања података и са сљедећим електронским евиденцијама:

1) са централном базом другог примјерка матичних књига Министарства управе и локалне самоуправе, из које преузима сљедеће податке: лично име (име и презиме), пол, датум, мјесто, општина/град рођења, и држава ако је лице рођено у иностранству, лично име оба родитеља, податак о националној припадности, датум, мјесто, општина/град закључења брака, и држава ако је брак закључен у иностранству, лично име супружника, датум, мјесто, општина/град смрти, и држава смрти ако је смрт наступила у иностранству и држављанству (држављанство Републике Српске),

2) евиденцијама путем министарства надлежног за унутрашње послове, из којих се преузимају сљедећи подаци:

1. јединствени матични број (ЈМБ), подаци о пребивалишту/боравишту и историја промјена (град, општина, насељено мјесто, улица, кућни број, спрат и број стана),

2. подаци о странцима са одобреним сталним боравком и странцима којима је одређен ИД број на возачкој дозволи (странац са одобреним привременим боравком),

3. подаци о возилима: подаци о власнику и кориснику возила: име и презиме и ЈМБ, регистарска ознака, врста, марка, тип, комерцијална ознака/модел, радна запремина, снага мотора, година производње и важење регистрације,

4. подаци о оружју: о власнику оружја – име и презиме, ЈМБ, о оружју – марка, модел, фабрички број и година регистрације,

3) електронском евиденцијом Фонда за пензијско и инвалидско осигурање Републике Српске, из које се преузимају подаци: о исплаћеним пензијама и новчаним накнадама према прописима о пензијском и инвалидском осигурању,

4) електронском евиденцијом Фонда здравственог осигурања Републике Српске, из које се преузимају подаци: о постојању и основу осигурања, подаци о трошковима здравствене заштите,

5) електронском евиденцијом органа надлежног за избјеглице и расељена лица и повратнике по споразуму о реадмисији, из које се преузимају сљедећи подаци:

1. подаци о избјеглим и расељеним лицима: лично име, име једног родитеља, дан, мјесец и година рођења, мјесто, општина/град и држава ако је рођен у иностранству, мјесто и адреса са које је лице избјегло, датум пријављивања у Републици Српској, мјесто у ком лице борави у Републици Српској и адреса стана, ЈМБ, занимање, врста и степен стручне спреме,

2. подаци о повратницима по основу споразума о реадмисији: име, презиме, мјесто и датум рођења, ЈМБ, пол, име родитеља, датум и земља повратка, подаци о пребивалишту/боравишту,

6) електронском евиденцијом органа надлежног за послове запошљавања, из које се преузимају подаци: о незапослености лица, периоду незапослености и о исплатама новчане накнаде у складу са прописима о запошљавању,

7) електронском евиденцијом Пореске управе Републике Српске, из које се преузимају подаци: о висини прихода и врсти прихода, подаци о регистрацији, контроли и наплати доприноса,

8) електронском евиденцијом [надлежног органа за геодетске и имовинско-правне послове](https://www.rgurs.org/), из које се преузимају сљедећи подаци:

1. подаци о непокретној имовини: имовински статус: посједује / не посједује непокретност,

2. подаци о имаоцу права на непокретностима из евиденција о непокретностима: подаци о имаоцу права: име, име родитеља и презиме и ЈМБ,

3. подаци о непокретности: назив јединице локалне самоуправе, назив катастарске општине, адреса непокретности, број катастарске парцеле, начин коришћења земљишта (култура и класа), површина парцеле, број објекта, површина објекта, начин коришћења објекта, основ изградње објекта, број посебног дијела објекта, површина посебног дијела објекта, начин коришћења посебног дијела објекта, терети и ограничења и други подаци,

4. вриједност непокретности: процијењена вриједност непокретности и датум процјене,

9) електронском евиденцијом Министарства финансија, из које се преузимају подаци: о свим исплаћеним готовинским накнадама појединцима,

10) електронском евиденцијом органа старатељства и дугих субјеката заштите од насиља у породици, из које се преузимају подаци: о извршиоцу насиља, о жртви насиља, мјерама органа старатељства и о мјери збрињавања у сигурну кућу,

11) електронском евиденцијом органа старатељства, из које се преузимају подаци: о издржаваним лицима, обвезнику издржавања, примаоцу издржавања, као и о утврђеном износу обавезе издржавања,

12) електронском евиденцијом органа старатељства, из које се преузимају подаци: о лицима стављеним под старатељство, старатељ, штићеник и врсти старатељства.

13) електронском евиденцијом надлежног органа о енергетски заштићеним купцима.

(2) Размјена података врши се у складу са прописима којима се уређује област електронске управе и информационе безбједности.

Члан 20.

(1) Социјална карта омогућава формирање различитих извјештаја, унапријед дефинисаних или по захтјеву корисника података, а који треба да прикажу податке који су од значаја за одређивање социјално-економског статуса појединца и са њим повезаних лица и на нивоу шире заједнице, преглед права из социјалне заштите које је појединац користио или користи, ефекте мјера социјалне заштите и друго.

(2) Социјална карта обезбјеђује сачињавање извјештаја о корисницима који су у ризику од елементарних непогода и других несрећа за које постоје подаци, према територији, полу, старости, посебним статусима и друго.

(3) Приликом израде извјештаја и анализе Министарство не користи личне податке лица.

Члан 21.

(1) Ако се током обраде података утврди неусаглашеност података о појединцу, кориснику права из социјалне заштите, односно повезаним лицима, о томе се формира обавјештење које се просљеђује у електронске евиденције органа из члана 7. став 1. овог закона.

(2) Обавјештење о неусаглашености из става 1. овог члана садржи информације потребне за разумијевање неусаглашености: категорија обавјештења, врста обавјештења, ЈМБ или МБС лица на које се обавјештење односи, име и презиме, датум и број рјешења о оствареном праву/услузи, информација о неусаглашености, датум и вријеме формирања обавјештења и други подаци.

Члан 22.

(1) Министарство приликом обраде података примјењује одговарајуће техничке и организационе мјере заштите података који се аутоматски обрађују, у складу са прописима и усвојеним стандардима и сразмјерно ризицима који произлазе из обраде и природе података који су предмет заштите.

(2) Обрада коју врше корисници података сразмјерна је сврси, односно корисници обрађују податке који су примјерени, битни и ограничени на оно што је неопходно у односу на сврху обраде, у складу са законом.

(3) Надлежни орган из члана 6. став 2. овог закона предузима одговарајуће безбједносне мјере ради заштите података од незаконитог уништења или губитка, мијењања, неовлашћеног објелодањивања или приступа када се обрада података врши употребом информационо-комуникационих технологија.

(4) Обезбјеђење приступа и мјере заштите приступа подацима у Социјалној карти, комуникација са другим софтверским рјешењима корисника података, као и комуникација система Министарства, врши се у складу са прописима којима се уређује област електронског пословања, електронске идентификације и информационе безбједности.

Члан 23.

(1) Мјере заштите приступа Социјалној карти подразумијевају:

1) аутентификацију високог нивоа поузданости,

2) ауторизацију овлашћеног службеног лица корисника података, чиме се спречава неовлашћени приступ подацима.

(2) Ако се Социјалној карти приступа преко софтверског рјешења корисника података преко Сервисне магистрале органа, онда се врши аутентификација приступа сервисима од стране корисника података која укључује и обавезну примјену серверских цертификата.

(3) Сваки приступ Социјалној карти мора бити аутоматски забиљежен јединственим идентификатором лица које је приступило подацима, са тачним временом приступа, а систем такође биљежи изворе из којих је преузет податак, поступак којим је неки податак промијењен, датум и вријеме измјене податка.

Члан 24.

Социјална карта налази се у Дата центру Владе за чување и управљање подацима, којим се обезбјеђује физичка заштита података у складу са прописима којима се уређује електронска управа и информациона безбједност.

Члан 25.

1. Надзор над примјеном овог закона врши Министарство у складу са законом.
2. Стручни надзор над примјеном овог закона врши Агенција за информационо-комуникационе технологије у складу са овим и посебним законом.

Члан 26.

Министар ће у року од шест мјесеци од дана ступања на снагу овог закона донијети Правилник о техничким условима за успостављање и вођење Социјалне карте (члан 7. став 6).

Члан 27.

Овај закон се објављује у „Службеном гласнику Републике Српске“, а ступа на снагу од 1. јануара 2026. године.

Број: ПРЕДСЈЕДНИК НАРОДНЕ СКУПШТИНЕ

Датум:

Ненад Стевандић

**ОБРАЗЛОЖЕЊЕ**

**ПРИЈЕДЛОГА ЗАКОНА О СОЦИЈАЛНОЈ КАРТИ**

**I УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о социјалној карти садржан је у Амандману XXXII тачка 12. на члан 68. Устава Републике Српске, према којем Република Српска уређује и обезбјеђује социјалну и борачко-инвалидску заштиту становништва, као и у члану 70. став 1. тачка 2. Устава Републике Српске, којим је прописано да Народна скупштине Републике Српске доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА**

**ЗА ИЗРАДУ ЗАКОНА И ДРУГИХ ПРОПИСА** **РЕПУБЛИКЕ СРПСКЕ**

Према Мишљењу Републичког секретаријата за законодавство број: 22.04.020-1804/25 од 6. јуна 2025. године, уставни основ за доношење овог закона садржан је у Амандману XXXII тачка 12. на члан 68. Устава Републике Српске, према којем Република, између осталог, уређује и обезбјеђује социјалну и борачко-инвалидску заштиту становништва. Такође, уставни основ за доношење овог закона садржан је и у члану 70. став 1. тачка 2. Устава Републике Српске, којим је утврђено да Народна скупштина Републике Српске доноси законе.

Републички секретаријат за законодавство дао је позитивно Мишљење на Нацрт закона о социјалној карти број: 22.04.020-649/25 од 26. фебруарa 2025. године.

Народна скупштина Републике Српске је на 13. редовној сједници, одржаној 26. марта 2025. године, усвојила Закључак број: 02/1-021-447/25 којим је задужила скупштински Одбор за здравство, рад и социјалну политику да организује стручну расправу о Нацрту закона.

Обрађивач Закона је, у складу са чланом 41. став 1. тачка 5) Правила за израду закона и других прописа Републике Српске („Службени гласник Републике Српске“, број 24/14), навео разлоге за доношење овог закона. Према наводима обрађивача, основни циљ доношења овог закона је спровођење Програма економских реформи Републике Српске, који је усвојен Одлуком Народне скупштине Републике Српске („Службени гласник Републике Српске“, број 110/24), а којим је као једна од кључних мјера структурних реформи у оквиру унапређења система социјалне заштите предвиђено успостављање интероперабилног информационог система социјалне карте Републике Српске.

Обрађивач Закона је, у складу са чланом 41. став 2. Правила за израду закона и других прописа Републике Српске навео разлике Приједлога у односу на Нацрт закона. У Образложењу Закона наведено је да је Приједлог закона промијењен у односу на Нацрт закона у складу са мишљењима и приједлозима заинтересованих субјеката датим на стручној расправи, при чему су узета у обзир и мишљења и приједлози народних посланика изнесени на сједници Народне скупштине Републике Српске у току расправе о Нацрту закона.

Републички секретаријат за законодавство упутио је обрађивачу сугестије које су се односиле на корекцију Образложења Закона у смислу примјене члана 42. Правила за израду закона и других прописа Републике Српске којим је прописана обавеза да се у образложењу закона наведе потреба доношења новог закона ради примјене закона који је у процедури доношења.

Обрађивач је све упућене сугестије прихватио и уградио у текст Закона.

У складу са чланом 36. став 1. тачка 9) Пословника о раду Владе Републике Српске и Смјерницама за консултације у изради прописа и других општих аката („Службени гласник Републике Српске“, број 86/22), обрађивач је у Образложењу Закона навео да је текст Закона био објављен на интернет страници Министарства здравља и социјалне заштите.

Будући да је предметни Закон усаглашен са Уставом, правним системом Републике Српске и Правилима за израду закона и других прописа Републике Српске, мишљење Републичког секретаријата за законодавство је да се Приједлог закона о социјалној карти може упутити даље на разматрање.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу број: 17.03-020-1839/25 од 10. јуна 2025. године, након увида у прописе Европске уније и анализе Приједлога закона о социјалној карти, утврђено је да је израђивач Приједлог ускладио са дијелом одредаба Регулативе (ЕУ)2016/679 Европског парламента и Савјета од 27. априла 2016. године о заштити појединаца у вези са обрадом личних података и о слободном кретању таквих података, те о стављању ван снаге Директиве 95/46/ЕС (Општа регулатива о заштити података)[[1]](#footnote-1).

Израђивач је у Изјави о усклађености навео да ће се већи степен преузимања одредаба Регулативе извршити посредством правилника којим ће се прописати технички услови за успостављања и вођења Социјалне карте, као и прописима којима се уређује електронска управа. Узевши у обзир претходно наведено потврђује, назначена у Изјави о усклађености потврђује се оцјена усклађености „дјелимично усклађен“.

Кад је ријеч о преузимању дате регулативе, сугеришемо израђивачу да се при изради подзаконског акта којим ће се додатно ускладити предметна материја са правном тековином ЕУ јасно назначи да је ријеч о заштити личних података у овој области, а такође да се на нивоу институције донесе правни акт који регулише начин заштите личних података за интерне регистре које она води.

У раду је коришћен и секундарни необавезујући извор права ЕУ: Препорука 92/441/EEC о заједничким критеријима у вези са довољним средствима и социјалној помоћи у систему социјалне заштите (24. јун 1992)[[2]](#footnote-2). Уважене су препоруке које позивају на организацију спровођења права из ове области на основу практичних упутстава за утврђивање количине ресурса која се сматра довољним за покривање основних потреба у погледу поштовања људског достојанства, узимајући у обзир животни стандард и нивое цијена у дотичној држави чланици, за различите типове и величине домаћинства, и за поједностављивање у највећој могућој мери административних процедура и аранжмана за испитивање средстава и ситуација укључених у тражење овог права.

При изради овог прописа коришћени су и остали извори права ЕУ:

* Резолуција Европског парламента о јакој социјалној Европи за праведну транзицију (17. децембар 2020. године)[[3]](#footnote-3). Иста је кориштена у дијелу који се односи на испуњење циљева социјалне одрживости у складу са Програмом одрживог развоја Уније до 2030. године, односно да је потребно се усредоточити на заштиту свих грађана, а посебно најугроженијих, те на то да њихов опоравак буде укључив и социјално праведан.
* Документ: Европски стуб социјалних права у ЕУ, 2017[[4]](#footnote-4).

У дијелу који се односи на праксу и стандарде Савјета Европе, узети су у обзир:

* Европска социјална повеља Савјета Европе (1996), Члан 12. Право на социјалну заштиту[[5]](#footnote-5) и
* Закључци Европског комитета за социјална права који се односе на Босну и Херцеговину[[6]](#footnote-6).

Доношењем овог закона допринијеће се испуњавању првог циља Програма УН за одрживи развој 2030 (Агенда 2030)[[7]](#footnote-7), а то је окончање сиромаштва свуда и у свим облициИзрађивач је у Изјави о усклађености нагласио да је доношење предметног закона у складу са препорукама Пододбора за правду, слободу и безбједност датим за Поглавље 23 – Правосуђе и основна права:

1. Побољшати прикупљање података о социоекономским потребама особа у неповољном положају с родно рашчлањеним подацима.

2. Побољшати мапирање потреба особа у неповољном положају, нарочито особа са инвалидитетом, националних мањина (Рома).

3. Значајно побољшати прикупљање поузданих података о стопама сиромаштва дјеце, насиљу над дјецом, нарочито припадницима рањивих група попут дјеце са инвалидитетом, ромске дјеце и дјевојчица.

Детаљни подаци о датим изворима права и начину преузимања горе наведене регулативе садржани су у Изјави о усклађности и Упоредном приказу о усклађености овог акта са правном тековином ЕУ и праксом и стандардима Савјета Европе.

Доношење овог закона допринијеће испуњавању обавеза из члана 99. ССП-а[[8]](#footnote-8) које се односе на сарадњу у области социјалне политике.

**IV РАЗЛОЗИ ЗА ДОНОШЕЊЕ ЗАКОНА**

Програмом економских реформи Републике Српске, који је усвојен Одлуком Народне скупштине Републике Српске („Службени гласник Републике Српске“, број 110/24), као једна од кључних мјера структурних реформи у оквиру унапређења система социјалне заштите предвиђено је успостављање интероперабилног информационог система социјалне карте Републике Српске. Претходно, Влада Републике Српске је исказала опредјељење да се приступи пројекту израде социјалне карте у Републици Српској, са циљем успостављања социјалне карте као јединственог базе података који би требао да садржи податке о социјално-економском статусу лица корисника права и услуга из области социјалне заштите, те је оцијењено као потребно да Министарство здравља и социјалне заштите и Министарство рада и борачко-инвалидске заштите, као и сви надлежни органи у међусобној координацији предложе Влади Републике Српске конкретне мјере и активности ради успостављања јединствене базе података Социјална карта, при чему је израдa законског рјешења којим ће се дефинисати Социјална карта, те прописати садржај и надлежност за вођење те базе података (као и друга потребна питања), препознато као важна активност у једној од фаза у остваривању заданог циља.

Разлог за успостављање Социјалне карте огледа се у потреби за јединственом и централизованом обрадом података о социјално-економском статусу појединца и са њим повезаних лица која омогућава корисницима података да врше обраду тих података ради утврђивања чињеница неопходних за остваривање права и услуга утврђених прописима из области социјалне, дјечје, борачко-инвалидске заштите, заштите цивилних жртава рата и жртава ратне тортуре и прописима којима је уређена област социјалног становања и заштите породице.

Социјална карта ће допринијети ефикаснијем остваривању права и услуга социјалне заштите, праведније расподjеле јавних средстава, унапређењу ефикасности и проактивности рада надлежних органа, обезбјеђивању ажурних података о корисницима за случај ванредне ситуације, обезбеђивању подршкe у дефинисању и обликовању социјалне заштите и социјалне политике, као и праћење укупних ефеката мјера социјалне заштите и социјалне политике.

Законом о социјалној карти треба да се одреди успостављање базе социјално- економског статуса појединца корисника одређеног права и са њим повезаних лица, начин обједињавања, садржина, коришћење и чување података, формирање и просљеђивање нотификација са другим информационим системима. Циљ успостављања ове базе података је стварање јединствене евиденције у области социјалне заштите, као и успостављање механизама за спровођење рационалне и ефикасне социјалне заштите засноване на подацима о социјално-економском статусу појединца и породице у којој живи.

С циљем примјене појединих одредаба Закона о социјалној карти неопходно је доношење Закона о електронској управи ради успостављања портала електронске управе, коjи је планиран Програмом рада Народне скупштине Републике Српске за 2025. годину („Службени гласник Републике Српске“, број 28/25).

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

**Чланом 1.** Закона о социјалној карти прописан је предмет уређивања Закона, a то је успостављање и вођење јединствене базе података Социјална карта (у даљем тексту: Социјална карта), односно садржај, начин приступања, обрада и чување података у оквиру Социјалне карте и друга питања од значаја за његово успостављање и вођење.

**Одредбама чл. 2.** **и 3.** прописани су циљеви и сврха успостављања Социјалне карте.

**Чланом 4.** прописано је да, граматички посматрано, поједини изрази употријебљени у овом закону за означавање мушког или женског рода подразумијевају оба пола.

**Чланом 5.** прописано је које податке садржи Социјална карта.

**Одредбама чл. 6, 7. и 8.** прописано је успостављање и вођење Социјалне карте и обрађивање података у Социјалној карти.

**Чланом 9.** прописано је ко се сматра појединцем и повезаним лицем са појединцем.

**Чланом 10.** прописано је шта се подразумијева под социјално-економским статусом појединца и са њим повезаних лица.

**Чланом 11.** прописана је јединствена идентификациона ознака појединца, која права се подразумијевају под правима из социјалне заштите и ко се сматра корисником

права и услуга из социјалне заштите у смислу овог закона.

**Одредбама чл. 12, 13, 14. и 15.** конкретизовани су подаци које садржи Социјална карта: општи подаци о појединцу, посебни подаци о појединцу, заједнички подаци повезаних лица са појединцем, појединачни подаци повезаних лица са појединцем и метаподаци.

**Одредбама чл. 16, 17. и 18.** прописан је начин коришћења података у Социјалној карти од стране овлашћених службених лица, као и могућност физичког лица да изврши увид у у своје податке у Социјалној карти.

**Чланом 19.** прописано је повезивање Социјалне карте са електронским евиденцијама надлежних органа и размјена података неопходних за вођење Социјалне карте, односно ажурирање података у Социјалној карти.

**Чланом 20.** прописана је израда извјештаја из Социјалне карте.

**Чланом 21.** прописано је формирање обавјештења у случају утврђивања неусаглашеност података о појединцу, кориснику права из социјалне заштите, односно повезаним лицима.

**Чланом 22.** прописане су обавезе и начин заштите података у Социјалној карти.

**Одредбама чл. 23**. **и 24.** прописане су мјере заштите приступа Социјалној карти.

**Чланом 25.** прописано је вршење надзора над примјеном овог закона.

**Чланом 26.** прописано је да ће министар у року од шест мјесеци од дана ступања на снагу овог закона донијети Правилник о техничким условима за успостављање и вођење Социјалне карте.

**Чланом 27.** прописано је да се овај закон објављује у „Службеном гласнику Републике Српске“, а ступа на снагу од 1. јануара 2026. године.

**VI РАЗЛИКЕ ПРИЈЕДЛОГА У ОДНОСУ НА НАЦРТ ЗАКОНА**

Народна скупштина је на својој Тринаестој редовној сједници, одржаној 26. марта 2025. године, након расправе о Нацрту закона о социјалној карти, усвојила Закључак број 02/1-021-447/25, којим је задужила скупштински Одбор за здравство, рад и социјалну политику да у року од 60 дана организује стручну расправу о Нацрту закона.

Стручна расправа је одржана 13. маја 2025. године.

Приједлог закона је промијењен у односу на Нацрт закона у складу са на стручној расправи датим мишљењима и приједлозима заинтересованих субјекта, при чему су узета у обзир и мишљења и приједлози народних посланика изнесени на сједници Народне скупштине Републике Српске у току расправе о Нацрту закона.

На Стручној расправи заинтересовани субјекти су дали сљедеће **приједлоге који су прихваћени**:

Прихваћен је приједлог да се у члану 2. Приједлога закона, као један од циљева успостављања Социјалне карте наведе и: идентификовање нових корисника права и услуга социјалне заштите јер то јесте један од циљева Социјалне карте.

Узете су у обзир примједбе које су се односиле на аутоматизацију поступака и одлучивања, у којима је проблематизовано аутоматизовано одлучивање о правима из социјалне заштите. С тим у вези, у члану 3. став 1. тачка 2) је измијењена, те је као сврха обраде података у оквиру Социјалне карте наведено: „аутоматизација прибављања података потребних за одлучивање о правима из социјалне заштите“ умјесто: „аутоматизација поступака и процеса у вези са одлучивањем о правима из социјалне заштите“. Поступак одлучивања о правима из социјалне заштите је прописан Законом о општем управном поступку и материјалним прописима из одређених области, а овим законом се не прописује поступак одлучивања о правима, него само начин прибављања података потребних за одлучивање. Такође, овај закон ни на који начин не дерогира друге прописе који обавезују орган који одлучује о одређеном праву да потпуно и тачно утврди све одлучујуће чињенице, те да омогући лицу о чијем се праву одлучује да се о томе изјасни у току одлучивања, тако да се сматра неоснованим коментар да аутоматизовано прикупљање података, без претходне процјене стварног социјално-економског статуса појединца и чланова породице, може довести до искључења великог броја корисника из система социјалне заштите, као и приједлог да се овим законом пропише однос истог са другим законима.

Прихваћен је приједлог да се у члану 6. наведе да Министарство води и одржава Социјалну карту, поред тога што исту успоставља и њоме располаже, јер су то неопходне радње за функционисање Социјалне карте.

Прихваћен је приједлог да се у члану 7. измијени став 3. тако да се из истог изостави као сувишан текст: „односно идентификовање грешака“, с обзиром на то да органи из става 1. овог члана самом верификацијом података потврђују тачност тих података.

Прихваћен је и приједлог да се у члану 7. прецизира став 4. прописивањем да се након успостављања, Социјална карта ажурира преузимањем података из електронских евиденција органа из става 1. овог члана, као и евиденција прописаних у члану 19. овог закона (раније било прописано само: електронских евиденција прописаних овим законом).

Прихваћен је приједлог да се у члану 8. дода нови став 2. који гласи:

„Испис података из става 1. овог члана користи се као доказ у поступцима одлучивања надлежних органа.”

Наведено је потребно за постизање прописаних циљева успостављања Социјалне карте: ефикасније остваривање права и услуга социјалне заштите и унапређење ефикасности и проактивности рада надлежних органа, као и сврхе успостављања Социјалне карте: економичније и ефикасније утврђивање социјално-економског статуса појединца и са њим повезаних лица ради одлучивања о праву и услузи у области социјалне заштите.

Прихваћен је приједлог да се у члану 8. у досадашњем ставу 2. избрише ријеч „тајност” јер упућује на то да се ради о тајним подацима, а то ови подаци нису, у смислу закона којим се уређује заштита тајних података.

У члану 9. у ставу 2. приликом прописивања ко се сматра повезаним лицем, додата је тачка 7) која гласи: „7) и друго повезано лице које са појединцем везује однос који може бити од утицаја на остваривање одређеног права”, имајући у виду да у пракси могу да се појаве различите ситуације које се не могу предвидјети законом, а које су битне за досљедну примјену овог закона.

У члану 10. брисан је као непотребан став 2. којим је било прописано шта представља материјални статус појединца и са њим повезаних лица, имајући у виду да су у чл. 12, 13. и 14. детаљно прописани подаци који се воде у Социјалној карти, а који се односе на социјално-економски статус јер то обухвата и материјални статус појединца и са њим повезаних лица.

Прихваћен је приједлог да се, с циљем обезбјеђења да се лични подаци обрађују за ограничене намјене, пропишу јасне и изричите намјене које ће спријечити широку примјену или злоупотребу. У члану 12. је приликом прописивања података који се сматрају општим подацима о појединцу, додато: „зависно од врсте права“, а то значи да се сви подаци из члана 12. неће прибављати приликом одлучивања о сваком праву из социјалне заштите, него само они подаци који су релевантни за остваривање конкретног права (с обзиром на то да је широк дијапазон права и укупан број података је велики, с тим да орган који одлучује о праву не прибавља увијек све наведене податке). Из истог разлога су допуњени и чл. 13. и 14. Приједлога закона.

Прихваћен је приједлог да се Приједлогом закона пропишу рокови у којима се преиспитује потреба даљег чувања личних података у Социјалној карти, односно потреба њиховог брисања, а у члану 12. став 2, члану 13. став 3. и члану 14. став 3. одређен је рок од десет година од дана престанка права због потребе извођења аналитичких извјештаја у вези са праћењем одговарајућих трендова.

Члан 13. став 1. допуњен је новом тачком 2) којом су прецизирани подаци о поднесеним захтјевима, односно покренутим поступцима који се обрађују у Социјалној карти као посебни подаци о појединцу, зависно од врсте права, јер су наведени подаци од великог значаја за контролу законитости обрађивања података у Социјалној карти.

Прихваћен је приједлог да се пропишу једноставне процедуре у којима би корисници права могли извршити провјеру својих података у Социјалној карти, те је у члану 16. став 2. додато да физичко лице има право да код органа надлежног за одлучивање о одређеном праву или преко портала електронске управе (раније било прописано само преко портала електронске управе), изврши увид у своје податке у Социјалној карти. У случају нетачности података, физичко лице корекцију тих података захтијева код органа надлежног за вођење базе података из које је податак преузет у Социјалну карту, а корекцијом у тој бази података, податак ће бити коригован и у Социјалној карти.

У члану 19. став 1. тачка 5) подтачка 5. додате су ријечи: „подаци о пребивалишту/боравишту“, као битни подаци о повратницима по основу споразума о реадмисији који се преузимају у Социјалну карту из евиденције надлежног органа. У истом члану је додата нова тачка 13) која гласи: „13) електронском евиденцијом надлежног органа о енергетски заштићеним купцима“, јер су подаци из наведене евиденције битни за одлучивање о правима из социјалне заштите, те је неопходно повезивање Социјалне карте и са том евиденцијом и преузимање података из те евиденције. Став 2. је коригован и прописано је да се размјена података врши у складу са прописима којима се уређује област електронске управе и информационе безбједности (а не прописима о електронском пословању, као што је раније било наведено).

Члан 26. је избрисан као непотребан.

**Приједлози који нису прихваћени** на Стручној расправи:

Није прихваћен приједлог да се изврши ревизија категорија података који ће се обрађивати у Социјалној карти, да би се испунили стандарди минимизације података и обезбиједила пропорционалност на нивоу детаља. У приједлогу се наводи да је према садашњем тексту Закона, обим личних података који се прикупљају врло широк, као и да обухвата и податке о политичком опредјељењу, вјерском увјерењу и сексуалној оријентацији, што није тачно (наведено није прописано овим законом). Такође, вођење евиденција које садрже податке који се према овом закону обрађују у Социјалној карти већ је прописано посебним законима у свакој појединој области, тако да овај закон не прописује обраду података чија обрада није већ регулисана другим законом.

Одредбе чл. 12, 13. и 14. Приједлога закона су измијењене у односу на Нацрт закона тако да је јасно да се приликом одлучивања о сваком праву из социјалне заштите неће прибављати сви подаци из наведених чланова Закона, него само они подаци који су релевантни за остваривање конкретног права (с обзиром на то да је широк дијапазон права и укупан број података је велики, с тим да орган који одлучује о праву не прибавља увијек све наведене податке). Приликом прибављања података, овлашћено службено лице у Социјалној карти одређује поступак који води, уноси податке о предмету (број поднеска, датум подношења, идентификациону ознаку странке, врсту права), након чега се омогућава овлашћеном службеном лицу да изврши увид у податке који су у том поступку неопходни за одлучивање. Тиме се управо остварује једно од основних начела обраде података „да подаци о личности морају бити примјерени, битни и ограничени на оно што је неопходно у односу на сврху обраде (‘минимизација података’)”. Такође, обим података који се прибавља по службеној дужности путем Социјалне карте је мањи од обима података који се налазе у доказима који се предају у папирном облику, а обрада података о личности сразмјерна је сврси.

Није прихваћен приједлог да се материја која је уређена чл. 12, 13. и 14. пропише подзаконским актом, будући да је због транспарентности потребно да у Закону буде јасно прописано који су то подаци који се обрађују у Социјалној карти; такође, с обзиром на то да се ради и о обради личних података, таква обрада мора бити уређена законом.

Није прихваћен приједлог да се допуни члан 15. прописивањем обавезе заштите података, односно да се спријечи да трећа страна користи податке појединаца. Ово је непотребно регулисати будући да је Приједлогом закона јасно прописано ко су корисници података и то онемогућава коришћење података од стране лица која се не сматрају корисницима.

Није прихваћен приједлог да се измијене чл. 6. и 16. да би се успоставило тијело које би савјетовало носиоце дужности о едукацијским праксама и промовисало разумијевање заштите људских права, укључујући лица која развијају и користе оперативне системе, као и ширу јавност. Сматра се да наведено не може бити предмет закона, а посебно не Закона о социјалној карти.

Није прихваћен приједлог да се овим законом пропише обавеза надлежних институција да и након успостављања Социјалне карте, по службеној дужности ажурирају податке у својим евиденцијама из којих се подаци преузимају у Социјалну карту. Сматра се да би наведено прописивање било сувишно, будући да су вођење наведених евиденција, као и правила вођења тих евиденција већ уређена другим прописима којим се уређује рад сваке институције.

Није прихваћен приједлог који се односи на прописивање обезбјеђивања транспарентности прикупљања и обраде података путем Социјалне карте, укључујући транспарентност алгоритма који омогућава пренос и обраду података између база података, као и прописивање обезбјеђивања приступа тим информацијама за носиоца података. Прикупљање података из електронских евиденција других органа у Социјалну карту и из Социјалне карте се реализује веб-сервисима и сличним механизмима којима се не врши никаква трансформација и обрада података која би имала особине аутоматизованог одлучивања. Према томе, не постоје никакви алгоритми у смислу алгоритамског одлучивања којим би потенцијално била угрожена права и слободе лица чији се подаци обрађују. Када је у питању формирање обавјештења, такође не постоје елементи алгоритамског одлучивања. Будући да не постоје алгоритми у сврси аутоматизованог одлучивања, не треба се обезбјеђивати транспарентност која се предлаже јер се регулативом о заштити података она захтијева када аутоматизација обраде има елементе аутоматизованог доношења одлуке од стране самог система. Транспарентност описа веб-сервиса којима се подаци преносе између система је општепозната ствар. Овим законом се не дира у права носиоца података у односу на своје податке у односу на регулативу заштите личних података, с тим да се овим законом у односу на та права додаје још једно право, а то је да се обезбјеђује увид у податке путем портала.

Није прихваћена сугестија у којој се наводи да власништво над социјалном картом и софтвером, начин одржавања базе података и њена локација нису усклађени са *Законом о заштити личних података Босне и Херцеговине*, те да Нацрт закона не садржи јасне одредбе о посебним обавезама институција које су одговорне за његову примјену. Власништво над софтвером не треба да се регулише у закону јер је то ствар уговора између наручиоца и добављача. Законом је уређено да Министарство успоставља и располаже Социјалном картом, што јесте власништво, а локација је Дата центар Владе, тако да наведено не може бити спорно ни у примјени Закона о заштити личних података. Обавезе Агенције за информационо-комуникационе технологије су регулисане, а додатно ће бити регулисане Правилником о техничким условима за успостављање и вођење Социјалне карте. Одржавање Социјалне карте ће бити регулисано посебним уговором између наручиоца и добављача након имплементације. Ово питање и друга питања која се односе на информациону безбедност су уређена прописима из области информационе безбједности, а у овом закону су назначена у потребној мјери (члан 22).

Није прихваћен приједлог да се допуни члан 22. прописивањем обавезе обезбјеђења независног, стручног и функционалног надзора, укључујући домаће институције за заштиту људских права, као и финансије и друге ресурсе за ефикасан надзор. У приједлогу се наводи да је неопходно успоставити стални и независни надзор над примјеном овог закона, који може бити комбинација административних, правосудних или законодавних тијела способних за ефикасну и стручну међусобну сарадњу. Надзор над примјеном овог закона прописан је чланом 25, а предложено прописивање би било непотребно, сувишно и неуобичајено за законодавство Републике Српске. Такође, битно је навести да су надлежности домаћих институција за заштиту људских права, као и других институција, већ уређени прописима који се односе на рад тих институција.

Није прихваћен приједлог да се измијени члан 27. на начин да се пропише обавеза усклађивања овог закона са *Законом о заштити личних података БиХ*, будући да одредбе овог закона нису у супротности са Законом о заштити личних података. С тим у вези, није прихваћен ни приједлог да се измијене чл. 8. и 25. овог закона да би се увела обавеза процјене утицаја на заштиту људских права.

Није прихваћен приједлог да се овим законом пропишу казнене одредбе за случај злоупотребе података јер наведено представља елементе већ прописаних кривичних дјела и прекршаја у важећем законодавству.

Приједлози који се односе на језик и стил узети су у обзир у складу са извршеним консултацијама са Секретаријатом за законодавство.

**VII УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ЗАКОНА**

У складу са чланом 41. став 1. тачка 10) Правила за израду закона и других прописа Републике Српске и тачком 13. Смјерница за консултације у изради прописа и других општих аката („Службени гласник Републике Српске“, број 86/22), утврђено је да Закон о социјалној карти има значајан утицај на јавност, те je текст Закона биo објављен на интернет страници Министарства здравља и социјалне заштите ради достављања примједаба и сугестија и остављен је рок од 15 дана за достављање евентуалних примједаба и сугестија на текст Закона.

Такође, у Радној групи за израду Нацрта закона учествовали су, поред представника Министарства здравља и социјалне заштите, представници Министарства рада и борачко-инвалидске заштите, Министарства унутрашњих послова, Министарства управе и локалне самоуправе, Министарства финансија, Републичког секретаријата за расељена лица и миграције, Пореске управе Републике Српске и Републичке управе за геодетске и имовинско-правне послове, као и представници Агенције за информационо-комуникационе технологије Републике Српске.

**VIII ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА**

**НА УВОЂЕЊЕ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ**

**ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

Увидом у Приједлог закона о социјалној карти и Образац 1. процјене утицаја закона, Министарство привреде и предузетништва, у Мишљењу број 18.06-322-145/25 од 10. јуна 2025. године, констатује да је обрађивач спровео сљедеће методолошке кораке процјене утицаја прописа:

Приједлог закона усклађен је са Стратегијом социјалне заштите Републике Српске за период 2023–2029. година, као и са Акционим планом за спровођење Стратегије социјалне заштите Републике Српске за период 2023–2025. година. Приједлог закона је у складу са Циљевима одрживог развоја, односно са Циљем 1 – Окончати сиромаштво свуда и у свим облицима.

У вези с проблемом који се жели ријешити, обрађивач наводи да систем социјалне заштите Републике Српске треба да одговори на велики демографски и друштвени изазов, а то је све већи број социјалних и здравствених потреба старијих корисника који производе велики притисак на републички и локалне буџете у смислу све већих издвајања за услуге социјалне заштите. Напријед наведено намеће потребу за сталним преиспитивањем потреба корисника у настојању да помоћ добију они којима је иста најпотребнија. Акценат је на стварању услова за коришћење постојећих и нових права и услуга које треба да буду усмјерене према осјетљивим категоријама корисника а посебно на дјецу, дјецу са сметњама у развоју и лица са инвалидитетом као и старија лица, односно на обухватању свих оних који су у стању социјалне потребе и који су изложени различитим социјалним ризицима. Стога, у циљу подршке најугроженијих категорија корисника потребно је размотрити ефекте постојећих права и осмислити додатне мјере подршке што истовремено захтијева рационалнију расподјелу новчаних средстава. Бољом идентификацијом потенцијалних корисника и корисника социјалне заштита ефикасније би се допирало до популације којој највише треба, а тиме би се утицало и на смањење сиромаштва и социјалне искључености кроз примјену међународних стандарда. Дакле, потребно је побољшати циљање финансијских трансфера кроз промјену приступа заснованог на стварним потребама корисника, ради очувања и побољшања квалитета живота најрањивијих категорија корисника социјалне заштите.

Циљ доношења Приједлога закона је успостављање Социјалне карте, односно јединствене и централизоване обраде података, у електронском облику, која треба да омогући: економичније и ефикасније утврђивање социјално-економског статуса појединца и са њим повезаних лица ради одлучивања о праву и услузи у области социјалне заштите; аутоматизацију прибављања података потребних за одлучивање о правима из социјалне заштите, као и ауторизација приступа подацима у Социјалној карти; креирање социјалних политика на основу података о појединцу и са њим повезаним лицима; превенцију сиромаштва и отклањање посљедица социјалне искључености; обављање статистичких и других истраживања, анализа података и израда извјештаја потребних за обављање послова надлежних органа.

Код утврђивања опција за постизање циљева, утврђено је да је регулаторна промјена најбоља опција за постизање дефинисаног циља.

У вези са утицајем на јавне буџете, обрађивач наводи да је за спровођење овог закона, односно за успостављање регистра Социјална карта потребно обезбиједити одговарајућа финансијска средства у буџету Републике, буџетима јединица локалне самоуправе и других органа надлежних за вођење евиденција које се повезују са Социјалном картом. Обрађивач наводи да у овом тренутку није могуће извршити адекватну процјену износа финансијаких средстава потребних за спровођење овог закона, јер се ради о провођењу комплексних активности потребних за успостављање Социјалне карте. На основу искустава из окружења, оквирна процјена је да ће за успостављање Социјалне карте бити потребно обезбједити око 6.000.000 КМ. Према наводима обрађивача успостављање Социјалне карте ће довести до рационалнијег трошења буџетских средстава (како буџета Републике, тако и буџета јединица локалне самоуправе) намијењених за социјалну заштиту. Такође, ради реализације повезивања Социјалне карте са другим регистрима и евиденцијама дефинисаним у Закону, органи надлежни за њихово вођење су обавезни да обезбиједе све техничке услове за повезивање и пренос података у Социјалну карту.

У вези са утицајем на пословање, обрађивач је навео да Приједлог закона неће имати утицаја на пословање.

Приједлогом закона нису прописане формалности за грађане и пословни сектор.

У вези са социјалним утицајем, обрађивач наводи да ће успостављање, вођење и одржавање Социјалне карте као јединствене базе која садржи податке у електронском облику о социјално-економском статусу појединца и са њим повезаних лица, податке о врсти права и услуга које лице користи или је користило (ради се о правима и услугама из области социјалне, дјечије, борачко-инвалидске заштите, заштите цивилних жртава рата и жртава ратне тортуре и области социјалног становања и заштите породице) омогућити праведнију и ефикаснију расподјелу средстава наведеним корисницима права, као и унапређење ефикасности и проактивности рада надлежних органа приликом одлучивања о наведеним правима. Поред тога, обрађивач наводи да ће се на овај начин обезбиједити подршка у дефинисању и обликовању социјалне заштите и праћењу укупних ефеката мјера социјалне заштите, обезбиједити подршка у дефинисању и обликовању социјалне политике и праћењу укупних ефеката мјера социјалне политике, обезбиједити праведнија расподjела јавних средстава и идентификовање нових корисника права и услуга социјалне заштите. Приједлог закона ће обезбиједити већу транспарентност и доступност података из Социјалне карте.

У вези са утицајем на животну средину, утврђено је да Приједлог нема утицаја.

У погледу осталих методолошких корака процјене утицаја прописа, утврђено је да је Приједлог закона припремљен у оквиру радне групе, те да су у његовом доношењу учествовали представници Министарства здравља и социјалне заштите, Министарства рада и борачко-инвалидске заштите, Министарства унутрашњих послова, Министарства управе и локалне самоуправе, Министарства финансија, Републичког секретаријата за расељена лица и миграције, Пореске управе Републике Српске, Републичке управе за геодетске и имовинско-правне послове, Агенције за информационо-комуникационе технологије Републике Српске, Министарства породице омладине и спорта, те експерт из Републике Србије. Обрађивач истиче да предметни закона има значајан утицај на јавност, да је објављен на интернет страници Министарства здравља и социјалне заштите, те да је у мају мјесецу 2025. године одржана стручна расправа о Нацрту закона.

Када је у питању праћење спровођења прописа, обрађивач истиче да је за примјену закона одговорно Министарство здравља и социјалне заштите и службе Владе Републике Српске надлежне за информационе технологије, као и други органи надлежни за вођење одређених електронских евиденција које се повезују са Социјалном картом. Обрађивач наводи да ће се ефекти примјене закона пратити и вредновати на основу различитих извјештаја, а према сљедећим показатељима: квалитету повезаности евиденција надлежних органа са Социјалном картом, временском периоду потребном за одлучивање надлежног органа о одређеном праву, трошковима органа и трошковима странака у поступку одлучивање о одређеном праву, броју корисника одређених права, утрошеним средствима за одређена права и одређене категорије корисника права, броју нових права и услуга социјалне заштите, увећању износа постојећих права, унапрјеђењу садржаја и квалитета постојећих услуга социјалне заштите, броју идентификованих нових корисника права и услуга социјалне заштите, те садржају и квалитету социјалних политика.

Министарство привреде и предузетништва приликом контроле спровођења процјене утицаја прописа на Приједлог закона о социјалној карти сугерисало је обрађивачу да изврши одговарајуће измјене и допуне Обрасца 1. процјене утицаја закона, посебно у дијелу који се односи на спровођење закона и вредновање ефеката, а како би се испоштовала општеприхваћена методологија и сви кораци процјене утицаја прописа. Имајући у виду да су дате сугестије уважене, Министарство привреде и предузетништва утврдило је да је обрађивач, приликом спровођења процјене утицаја прописа, поступио у складу са Одлуком о процјени утицаја прописа.

**IX ФИНАНСИЈСКА СРЕДСТВА И ЕКОНОМСКА ОПРАВДАНОСТ**

**ДОНОШЕЊА ЗАКОНА**

За спровођење овог закона, односно за успостављање јединствене базе података Социјална карта потребно је обезбиједити средства у буџету Републике Српске. Такође, неопходно је обезбиједити средства у буџетима јединица локалне самоуправе и других органа надлежних за вођење евиденција које се повезују са Социјалном картом ради унапређења техничких капацитета.

Имајући у виду комплексност активности потребних за успостављање Социјалне карте које слиједе након доношења предметног закона као правног основа за реализацију тих активности у овом тренутку није могуће извршити адекватну процјену износа средстава потребних за спровођење Закона.

Оквирна процјена је да ће за успостављање Социјалне карте бити неопходно обезбиједити око 6.000.000 КМ. Оквирна процјена се базира на искуству из окружења. Генерално, основ за израду закона и Социјалне карте је добро стање електронских евиденција и регистара у еУправи, њихово познавање, постојање правне регулативе која обезбјеђује реализацију и синергију свих учесника тог процеса.

1. *Regulation (EU)2016/679 of the European Parliament and of the Council of 27 April 2016 on the protection of individuals with regard to the processing of personal data and on the free movement of such data and the lifting of the Directive 95/46/EC (general regulation on data protection* [↑](#footnote-ref-1)
2. *Council Recommendation on common criteria concerning sufficient resources and social assistance in the social protection system (24th June 1992).* [↑](#footnote-ref-2)
3. *European Parliament resolution of 17 December 2020 on a strong social Europe for Just Transitions (2020/2084 (INI))* [↑](#footnote-ref-3)
4. *The European Pillar od Social Rights (EPSR), 2017 by the EU* [↑](#footnote-ref-4)
5. *(European Charter on Social Issues (1996), Article 12 The right to social protection)* [↑](#footnote-ref-5)
6. *(European Comittee of Social Rights Conclusions 2022, Bosnia and Hercegovina)* [↑](#footnote-ref-6)
7. *UN -The Sustainable Development Agenda 2023* [↑](#footnote-ref-7)
8. Споразум о стабилизацији и придруживању између Европских заједница и њихових држава чланица, с једне стране и Босне и Херцеговине, с друге стране („Службени гласник БиХ“ – Међународни уговори, број 10/08) [↑](#footnote-ref-8)